உலகம் முழுவதும் நடந்திருக்கக்கூடிய கருத்துமோதல் போராட்டத்தைப் பார்க்கும் போது மாற்றுக்கருத்துக்களை எப்படி ஆளுகிற வர்க்கம் அழிக்கிறது என்பதை இட்லர் காலத்தில் பார்த்தோம். அனைத்துப் புத்தங்களும் எரிக்கப்பட்டன. லோகாயுத வாதிகள் கொல்லப்பட்டார்கள். தேவிபிரசாத் சட்டோபாத்யாயா கூட இப்படிப்பட்ட வரலாற்றை மறு கட்டமைப்பு செய்திருக்கிறார். அவருடைய மூல நூல் இன்றைக்குக் கிடைக்கவில்லை. எனவே மாற்றுக்கருத்துக்கள் முன்வைக்கப்பட்டிருப்பதை நாம் பார்த்திருக்கிறோம். அவற்றை அழித்தொழிப்பதற்கு ஆளும்வர்க்கம் எடுக்கிற முயற்சிகளைப் பார்த்திருக்கிறோம். அதை எதிர்த்து மீண்டெழுகிற விமர்சனங்களையும் நாம் பார்த்து வருகிறோம். இந்த நிலைமை ஏன் வருகிறது என்பதுதான் முக்கியமான கேள்வி. நீங்கள் அனைவரும் கலைஞர்கள் படைப்பாளிகள். விஷயங்களை நீங்கள் மேலொட்டமாகப் பார்ப்பது கிடையாது. எது நடந்தாலும் அதன் ஆழத்திற்கு நீங்கள் செல்கிறீர்கள், இன்றைக்கு இருக்கக்கூடிய சூழலுக்கு எது காரணம் என்ற தேடல் நிச்சயமாக ஒவ்வொரு படைப்பாளியின் சிந்தையிலும் இருக்கிறது. இது ஏன் என்கிற கேள்வி நம் முன் எழுகிறது. இது சில தனி நபர்களுடைய விருப்பு வெறுப்புகளால் இன்றைக்கு மாற்றுக் கருத்துக்கள் நசுக்கப்படுகிறதா? அல்லது இதற்குப் பின்னால் மறைந்திருக்கிற நிகழ்ச்சிநிரல் ஏதாவது இருக்கிறதா? ஏன் வன்முறையைத் தூண்டுகிற வெறியைத் தூண்டுகிற அப்பாவி மக்களைக் கொன்று குவிக்கிற நிலைமை ஏன் ஏற்பட்டது என்பதை ஆழமாகப் படைப்பாளிகள் என்கிற முறையில் தேடுவதும் வெளியே தெரிகிற திரைக்குப்பின்னால் என்ன காரணங்கள் இருக்கின்றன என்பதைக் கண்டறிந்து அதை மாற்றுவோம் என்று மக்கள் மத்தியில் சொல்லுவதும் படைப்பாளிகள் என்கிற முறையில் உங்களது கடமையாகும்.